งบทำทันทีบาน
รายจ่ายเพิ่มขึ้น3.3แสนล้านขาดดุลพุ่งสำนักงบฯชี้คุมอยู่
25 ส.ค. 2554

รายจ่ายเพิ่มขึ้น3.3แสนล้านขาดดุลพุ่งสำนักงบฯชี้คุมอยู่
กรณ์ ถล่มนโยบายรัฐบาลยิ่งลักษณ์ กดดันงบรายจ่ายพุ่งขึ้น 3.3 แสนล้าน งบปี 2555 ขาดดุลกระจายกว่า 8 แสนล้านบาท 
นายกรณ์ จาติกวณิช รองหัวหน้าพรรคประชาธิปัตย์และอดีต รมว.คลัง เปิดเผยถึงผลกระทบของการดำเนินนโยบายที่ทำทันทีของรัฐบาล น.ส.ยิ่งลักษณ์ ชินวัตร นายกรัฐมนตรี ต่อภาระทางงบประมาณรายจ่ายว่า รัฐบาลต้องใช้เงินโดยตรงจากงบประมาณรายจ่ายประจำปี 2555 มาใช้จ่ายเพิ่มขึ้นถึง 3.3 แสนล้านบาทขณะที่รายได้ของรัฐบาลนั้นคาดว่าจะลดลง 1.3 แสนล้านบาท 
 




นายกรณ์ ประเมินว่าการเดินหน้าโครงการต่างๆ ของรัฐบาลจะทำให้กรอบงบประมาณในปี 2555 ด้านรายได้ลดลงเหลือ 1.76 ล้านล้านบาท จากกรอบเดิมที่ตั้งไว้ 1.9 ล้านล้านบาท ขณะที่รายจ่ายเพิ่มขึ้นเป็น 2.58 ล้านล้านบาท จากกรอบรายจ่ายเดิม 2.25 ล้านบาท หรือเพิ่มกว่า 3.3 แสนล้านบาท ส่งผลให้ดุลงบประมาณขาดดุลมากถึง 8.14 แสนล้านบาท จากกรอบงบประมาณเดิมที่ขาดดุล 3.5แสนล้านบาท ทำให้รัฐบาลต้องกู้เงินเพิ่มเต็มเพดาน 5.53 แสนล้านบาท เพิ่มขึ้นจากเดิม 2.61 แสนล้านบาท 
ดังนั้น ทางออกของรัฐบาลจากการใช้เงินเกินกรอบการขาดดุลงบประมาณอาจต้องขึ้นภาษีเพิ่มการหารายได้ ลดรายจ่ายลงมา
อดีต รมว.คลัง ได้สรุปว่าหากชะลอการเก็บเงินเข้ากองทุนน้ำมันเชื้อเพลิงจะต้องใช้เงิน 4,500 ล้านบาท เพื่อตรึงราคาพลังงานที่ส่วนต่างเท่าเดิม การพักหนี้ครัวเรือนผู้ที่มีรายได้ต่ำกว่า 5 แสนบาท คาดว่าจะมีมูลหนี้กว่า 4.01 แสนล้านบาท ต้องชดเชยเงินแก่ธนาคารเพื่อการเกษตรและสหกรณ์การเกษตร (ธ.ก.ส.) เป็นเงิน 3.2 หมื่นล้านบาท การขึ้นค่าจ้างขั้นต่ำ 300 บาท ขึ้นเงินเดือนปริญญาตรีขั้นต่ำ 1.5 หมื่นบาทแก่ข้าราชการและลูกจ้างซึ่งมีอยู่ 8.61 แสนคนที่เงินเดือนเฉลี่ย 1.06 หมื่นบาท ต้องใช้เงินเดือนละ 3,754 ล้านบาท
แหล่งข่าวจากสำนักงบ ประมาณ เปิดเผยว่า เงินที่ใช้ใกล้เคียงกัน แต่เท่าที่หารือกับนายธีระชัย ภูวนาถนรานุบาล รมว.คลัง จะเกลี่ยงบแค่ 1-2 แสนล้านบาทเท่านั้น